**Paskaidrojuma raksts
Madonas novada pašvaldības 2023. gada 30. novembra saistošajiem noteikumiem Nr. 18 “Brīvprātīgās iniciatīvas pabalsti Madonas novadā”**

|  |  |
| --- | --- |
| Paskaidrojuma raksta sadaļas | Norādāmā informācija |
| Saistošo noteikumu mērķis un izdošanas nepieciešamības pamatojums | Madonas novada pašvaldībā spēkā esoši ir Madonas novada pašvaldības 2021. gada 25. novembra saistošie noteikumi Nr. 17 “Materiālās palīdzības pabalsti Madonas novadā”, kuri izdoti saskaņā ar likuma “Par pašvaldībām” 14. pantu un 43. panta trešo daļu. Ar Pašvaldību likuma spēkā stāšanos šī gada 1. janvārī spēku zaudēja likums “Par pašvaldībām”. Saskaņā ar Pašvaldību likuma Pārejas noteikumu 6. punkta nosacījumu dome izvērtē uz likuma “Par pašvaldībām” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam, līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam, piemērojami uz likuma “[Par pašvaldībām](https://likumi.lv/ta/id/57255-par-pasvaldibam)” normu pamata izdotie saistošie noteikumi, ciktāl tie nav pretrunā ar likumu.Pašvaldību likuma 5. panta pirmajā un otrajā daļā noteikts, ka pašvaldība savas administratīvās teritorijas iedzīvotāju interesēs var brīvprātīgi īstenot iniciatīvas ikvienā jautājumā, ja tās nav citu institūciju kompetencē un šādu darbību neierobežo citi likumi. Brīvprātīgo iniciatīvu izpildes kārtību nosaka un finansējumu nodrošina pašvaldība. Pašvaldību likuma 44. panta otrajā daļā paredzēts, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.Madonas novada pašvaldība, izdodot saistošos noteikumus “Brīvprātīgās iniciatīvas pabalsti Madonas novadā” (turpmāk – saistošie noteikumi) saglabā esošo materiālo pabalstu jeb brīvprātīgās iniciatīvas pabalstu veidus, pabalstu pieprasīšanas un piešķiršanas kārtību, kā arī pabalstu apmēru. Madonas novada pašvaldība vēlas realizēt brīvprātīgās iniciatīvas un atbalstīt Madonas novada ģimenes, piešķirot pabalstu bērna piedzimšanas gadījumā; atbalstīt daudzbērnu ģimenes, kuru bērni ir obligātās pirmsskolas izglītības iestāžu un vispārizglītojošo skolu audzēkņi, piešķirot vienreiz gadā pabalstu bērnu izglītībai; vēlas atbalstīt un izrādīt cieņu politiski represētajām personām, Černobiļas atomelektrostacijas avārijas seku likvidēšanas dalībniekiem, viņus atbalstot ar pabalstu, kas tiek izmaksāts vienu reizi gadā vienā no valsts svētku vai atceres dienām; vēlas atbalstīt iedzīvotājus nozīmīgās dzīves jubilejās: septiņdesmit piecu, astoņdesmit, astoņdesmit piecu, deviņdesmit, deviņdesmit piecu, simts un vairāk gadu vecumā, izmaksājot viņiem vienreizēju pabalstu nozīmīgajā dzīves jubilejā; piešķirt pabalstu veselības aprūpei Černobiļas atomelektrostacijas avārijas seku likvidēšanas dalībniekiem, 1991. gada barikāžu dalībniekiem, kā arī atbalsta ar apbedīšanas pabalstu, ja mirušās personas deklarētā dzīvesvieta bija pašvaldības teritorija. |
| Saistošo noteikumu fiskālā ietekme uz pašvaldības budžetu | Saistošo noteikumu izpilde notiks Pašvaldības kārtējā gada budžeta ietvaros. Saistošo noteikumu īstenošanai finansējums ik gadu tiks paredzēts Pašvaldības budžetā.Pabalsts jaundzimušajiem240 x 400 *euro* = 96 000 *euro*Pabalsts nozīmīgā dzīves jubilejā830 x 100 *euro* = 83 000 *euro*7 x 200 *euro* = 1400 *euro*Apbedīšanas pabalsts80 x (350 *euro* (vidējā izmaksātā summa personai) + 100 *euro*) = 36000 *euro*Pabalsts svētkos represētajiem245 x 50 *euro* = 12 250 *euro*Pabalsts svētkos Černobiļas AES avārijas seku likvidēšanas dalībniekiem50 x 50 *euro* = 2500 *euro*Pabalsts izglītībai690 x (60 *euro*) = 41 000 *euro* Pabalsts veselības aprūpei: Černobiļas AES avārijas seku likvidēšanas dalībniekiem50 x 300 *euro* = 15 000 *euro*1991. gada barikāžu dalībniekiem30 x 50 *euro* = 1 500 *euro*Kopā = 288 650 *euro* |
| Saistošo noteikumu sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Ietekme uz vidi – nav attiecināms.Ietekme uz iedzīvotāju veselību – dažām personu grupām sniegs atbalstu veselības aprūpes nodrošināšanai, kas uzlabos cilvēku veselību.Ietekme uz uzņēmējdarbības vidi Pašvaldības teritorijā – nav attiecināms. Ietekme uz konkurenci – Saistošajos noteikumos paredzētie pasākumi neierobežo konkurenci. |
| Saistošo noteikumu ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām | Saistošie noteikumi neietekmē līdzšinējās administratīvās procedūras. Tāpat kā līdz šim personas varēs iesniegt dokumentus Pašvaldības iestādē “Madonas novada Sociālais dienests” un saņemt pabalstus. |
| Saistošo noteikumu ietekme uz pašvaldības funkcijām un cilvēkresursiem | Jauna ietekme uz pašvaldības funkcijas, kuras izpildei tiek izstrādāti šie saistošie noteikumi – [Pašvaldību likuma](https://likumi.lv/ta/id/336956-pasvaldibu-likums) [4.](https://likumi.lv/ta/id/336956-pasvaldibu-likums#p4) panta pirmās daļas 9. punktā noteiktā autonomā funkcija netiek paredzēta.Saistošo noteikumu izpildes nodrošināšanai tiks iesaistīti Pašvaldības esošie cilvēkresursi, nav nepieciešams veidot jaunas Pašvaldības institūcijas vai darba vietas. |
| Saistošo noteikumu izpildes nodrošināšana | Saistošajos noteikumos noteiktos pabalstus administrēs Pašvaldības iestāde “Madonas novada Sociālais dienests”. |
| Saistošo noteikumu prasību un izmaksu samērīgumu pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanai un paredz tikai to, kas ir vajadzīgs minētā mērķa nodrošināšanai. |
| Saistošo noteikumu izstrādes gaitā veiktās konsultācijas ar privātpersonām, saņemtais sabiedrības viedoklis | Atbilstoši [Pašvaldību likuma](https://likumi.lv/ta/id/336956-pasvaldibu-likums) [46.](https://likumi.lv/ta/id/336956-pasvaldibu-likums#p46) panta trešajai daļai, lai informētu sabiedrību par Saistošo noteikumu projektu un dotu iespēju iedzīvotājiem izteikt viedokli, Saistošo noteikumu projekts no 2023. gada 16. oktobra līdz 30. oktobrim bija publicēts Pašvaldības tīmekļa vietnē www.madona.lv sadaļas “Dokumenti” apakšsadaļā “Saistošo noteikumu projekti”. Neviens priekšlikums netika saņemts. |

 Domes priekšsēdētājs A. Lungevičs

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU